CELEX: 32021D0812(01)
Language: et
Date: 2021-08-11 00:00:00
Title: Komisjoni otsus, 11. august 2021, millega asutatakse komisjoni plastpakendijäätmete statistika eksperdirühm 2021/C 324/05

12.8.2021   
               
               
                  ET
               
               
                  Euroopa Liidu Teataja
               
               
                  C 324/5
               
            
         KOMISJONI OTSUS,
         11. august 2021,
         millega asutatakse komisjoni plastpakendijäätmete statistika eksperdirühm
         (2021/C 324/05)
         EUROOPA KOMISJON,
         võttes arvesse Euroopa Liidu toimimise lepingut
         ning arvestades järgmist:
         
                     (1)
                  
                  
                     Euroopa Parlament ja nõukogu võtavad Euroopa Liidu toimimise lepingu artikli 338 alusel vastu meetmed statistika koostamiseks, kui see on vajalik liidu tegevuseks.
                  
               
                     (2)
                  
                  
                     Nõukogu määruse (EL, Euratom) 2021/770 (1) artikli 13 kohaselt peab komisjon looma ametliku eksperdirühma, kuhu kuuluvad kõigi liikmesriikide esindajad ja eesistujana komisjoni esindaja, et nõustada komisjoni ja avaldada arvamust tekkinud ja ringlusse võetud plastpakendijäätmete statistika võrreldavuse, usaldusväärsuse ja kõikehõlmavuse teemal, nõustada komisjoni andmete võrreldavuse ja usaldusväärsuse suurendamise meetmete ettevalmistamise teemal ja väljastada iga-aastaseid arvamusi liikmesriikide poolt ringlusse võtmata plastpakendijäätmetel põhinevate omavahendite eesmärgil esitatud plastpakendijäätmeandmete asjakohasuse kohta.
                  
               
                     (3)
                  
                  
                     Seetõttu on vaja luua plastpakendijäätmete statistika eksperdirühm ning määrata kindlaks selle ülesanded, struktuur ja toimimine kooskõlas komisjoni otsusega C(2016) 3301, millega kehtestatakse horisontaalsed eeskirjad komisjoni eksperdirühmade loomiseks ja toimimiseks.
                  
               
                     (4)
                  
                  
                     Plastpakendijäätmete statistika eksperdirühm peaks igal aastal avaldama arvamust selle kohta, kas liikmesriikide poolt Euroopa Liidu omavahendite süsteemis kasutamiseks igal aastal esitatud plastpakendijäätmete statistika andmed on asjakohased.
                  
               
                     (5)
                  
                  
                     Plastpakendijäätmete statistika eksperdirühm peaks koosnema kõigi liikmesriikide plastpakendijäätmete statistika ekspertidest.
                  
               
                     (6)
                  
                  
                     Plastpakendijäätmete statistika eksperdirühma liikmete jaoks tuleks kehtestada teabe avaldamise eeskirjad.
                  
               
                     (7)
                  
                  
                     Isikuandmeid tuleks töödelda kooskõlas Euroopa Parlamendi ja nõukogu määrusega (EL) 2018/1725 (2),
                  
               ON TEINUD JÄRGMISE OTSUSE:
         
            Artikkel 1
            Reguleerimisese
            Käesolevaga asutatakse plastpakendijäätmete statistikat käsitlev komisjoni eksperdirühm (edaspidi „plastpakendijäätmete statistika eksperdirühm“).
         
         
            Artikkel 2
            Ülesanded
            Plastpakendijäätmete statistika eksperdirühmal on järgmised ülesanded:
            
                        (a)
                     
                     
                        nõustada komisjoni ja avaldada arvamust tekkivate ja ringlusse võetavate plastpakendijäätmete statistika võrreldavuse, usaldusväärsuse ja ammendavuse kohta;
                     
                  
                        (b)
                     
                     
                        nõustada komisjoni, kuidas valmistada ette andmete võrreldavuse ja usaldusväärsuse suurendamise meetmeid;
                     
                  
                        (c)
                     
                     
                        vaadata igal aastal läbi määruse (EL, Euratom) 2021/770 artikli 5 lõike 5 kohaselt esitatavad andmed;
                     
                  
                        (d)
                     
                     
                        väljastada iga-aastaseid arvamusi liikmesriikide poolt ringlusse võtmata plastpakendijäätmetel põhinevate omavahendite eesmärgil esitatud plastpakendijäätmeandmete asjakohasuse kohta;
                     
                  
                        (e)
                     
                     
                        analüüsida määruse (EL, Euratom) 2021/770 rakendamise küsimusi;
                     
                  
                        (f)
                     
                     
                        aidata komisjonil ette valmistada seadusandlikke ettepanekuid ja poliitikaalgatusi plastpakendijäätmete statistika ühtlustamise kohta;
                     
                  
                        (g)
                     
                     
                        aidata komisjoni määruse (EL, Euratom) 2021/770 kohaselt vastu võetavate rakendusaktide ettevalmistamise varajases etapis enne nende esitamist komiteele vastavalt Euroopa Parlamendi ja nõukogu määrusele (EL) nr 182/2011;
                     
                  
                        (h)
                     
                     
                        hõlbustada kogemuste ja heade tavade vahetamist plastpakendijäätmete statistika valdkonnas;
                     
                  
                        (i)
                     
                     
                        nõustada komisjoni küsimustes, mis on seotud plastpakendijäätmete statistika läbivaatamise põhimõtetega.
                     
                  
         
            Artikkel 3
            Konsulteerimine
            Komisjon võib konsulteerida plastpakendijäätmete statistika eksperdirühmaga kõikides plastpakendijäätmete andmetega seotud küsimustes.
         
         
            Artikkel 4
            Liikmed
            
               (1)   Liikmed on liikmesriikide ametiasutused, kes vastutavad andmete esitamise eest vastavalt Euroopa Parlamendi ja nõukogu direktiivi 94/62/EÜ (3) artiklile 12.
            
            
               (2)   Liikmesriigid nimetavad oma esindajad ja tagavad, et nende esindajad pakuvad plastpakendijäätmete statistika koostamisel kõrgetasemelisi eksperditeadmisi.
            
         
         
            Artikkel 5
            Eesistuja
            Plastpakendijäätmete statistika eksperdirühma eesistuja on komisjoni (Eurostat) esindaja.
         
         
            Artikkel 6
            Tegevus
            
               (1)   Plastpakendijäätmete statistika eksperdirühm tegutseb komisjoni (Eurostat) ülesandel kooskõlas komisjoni eksperdirühmade horisontaalsete eeskirjadega (4) (edaspidi „horisontaalsed eeskirjad“) (5).
            
            
               (2)   Rühma koosolekud toimuvad üldjuhul komisjoni ruumides.
            
            
               (3)   Komisjon (Eurostat) tagab sekretariaaditeenuste osutamise.
            
            
               (4)   Komisjoni muude osakondade ametnikud, kes tunnevad menetluse vastu huvi, võivad osaleda rühma ja selle alarühmade koosolekutel.
            
            
               (5)   Rühm võib kokkuleppel komisjoniga (Eurostat) liikmete lihthäälteenamusega otsustada, et rühma arutelud on avalikud.
            
            
               (6)   Protokollis kajastatakse adekvaatselt ja täielikult päevakorra iga punkti arutlusi ja plastpakendijäätmete statistika eksperdirühma esitatud arvamusi. Protokolli koostab sekretariaat eesistuja vastutusel.
            
            
               (7)   Plastpakendijäätmete statistika eksperdirühm võtab oma arvamused, soovitused või aruanded võimaluse korral vastu konsensuse alusel.
            
            
               (8)   Hääletuse korral otsustatakse hääletuse tulemus liikmete lihthäälteenamusega. Vastu hääletanud või erapooletuks jäänud liikmetel on õigus nõuda, et arvamustele, soovitustele või aruannetele lisataks dokument nende seisukoha põhjenduste kokkuvõttega.
            
         
         
            Artikkel 7
            Alarühmad
            Komisjon (Eurostat) võib luua alarühmi, kes tegelevad konkreetsete küsimustega komisjoniga (Eurostatiga) kooskõlastatud volituste alusel. Alarühmad tegutsevad kooskõlas horisontaalsete eeskirjadega ja annavad aru eksperdirühmale. Alarühmad saadetakse pärast nende ülesannete täitmist laiali.
         
         
            Artikkel 8
            Kutsutud eksperdid
            Komisjon (Eurostat) võib kutsuda plastpakendijäätmete statistika eksperdirühma või selle alarühmade töös ajutiselt osalema eksperte, kes on pädevad rühma või selle alarühmade konkreetses päevakorraküsimuses.
         
         
            Artikkel 9
            Vaatlejad
            
               (1)   Otsese kutse kaudu võib kooskõlas horisontaalsete eeskirjadega anda vaatleja staatuse organisatsioonidele ja muudele avalik-õiguslikele asutustele kui liikmesriikide asutused.
            
            
               (2)   Vaatleja staatuses organisatsioonid või avalik-õiguslikud asutused nimetavad oma esindajad.
            
            
               (3)   Eesistuja võib anda vaatlejatele ja nende esindajatele loa osaleda plastpakendijäätmete statistika eksperdirühma arutlustel ja pakkuda eksperditeadmisi. Neil ei ole siiski hääleõigust ja nad ei osale plastpakendijäätmete statistika eksperdirühma soovituste ega nõuannete koostamisel.
            
         
         
            Artikkel 10
            Kodukord
            Komisjoni (Eurostat) ettepanekul ja temaga kokkuleppel võtab plastpakendijäätmete statistika eksperdirühm liikmete lihthäälteenamusega ja eksperdirühmade standardkodukorra alusel kooskõlas horisontaalsete eeskirjadega vastu oma kodukorra.
         
         
            Artikkel 11
            Ametisaladus ja salastatud teabe käitlemine
            
               (1)   Plastpakendijäätmete statistika eksperdirühma liikmed ja nende esindajad ning kutsutud eksperdid ja vaatlejad järgivad aluslepingutes ja nende rakenduseeskirjades sätestatud ametisaladuse hoidmise kohustust, mis kehtib kõigile institutsioonide liikmetele ja personalile, ning samuti komisjoni otsustes (EL, Euratom) 2015/443 (6) ja (EL, Euratom) 2015/444 (7) sätestatud komisjoni julgeolekunorme seoses liidu salastatud teabe kaitsmisega. Kõnealuste kohustuste täitmata jätmise korral võib komisjon võtta kõik asjakohased meetmed.
            
            
               (2)   Plastpakendijäätmete statistika eksperdirühma liikmed ja nende esindajad ning kutsutud eksperdid ja vaatlejad järgivad määruses (EÜ) nr 223/2009, eelkõige selle artiklis 20 (konfidentsiaalsete andmete kaitse) sätestatud statistika konfidentsiaalsuse norme.
            
         
         
            Artikkel 12
            Läbipaistvus
            
               (1)   Plastpakendijäätmete statistika eksperdirühm ja selle alarühmad kantakse komisjoni eksperdirühmade ja muude samalaadsete üksuste registrisse (edaspidi „eksperdirühmade register“). Liikmesriikide ametiasutuste ja vaatlejate nimed avaldatakse eksperdirühmade registris.
            
            
               (2)   Kõik asjakohased dokumendid, sealhulgas päevakorrad, protokollid ja osalejate kaastööd, avaldatakse pärast kohtumisi, esitades eksperdirühmade registris lingi asjakohasele veebisaidile. Asjakohastele veebisaitidele pääsuks ei ole vaja ennast kasutajaks registreerida, samuti ei ole sellega seotud muid piiranguid. Päevakord avaldatakse aegsasti enne koosolekut ning pärast koosolekut avaldatakse võimalikult kiiresti selle protokoll. Avaldamise suhtes tehakse erandeid ainult juhul, kui leitakse, et dokumendi avaldamine kahjustaks Euroopa Parlamendi ja nõukogu määruse (EÜ) nr 1049/2001 (8) artiklis 4 kindlaks määratud avaliku või erahuvi kaitset.
            
         
         
            Artikkel 13
            Koosolekutega seotud kulud
            
               (1)   Plastpakendijäätmete statistika eksperdirühma ja selle alarühmade tegevuses osalejatele ei maksta osutatud teenuste eest tasu.
            
            
               (2)   Komisjon hüvitab plastpakendijäätmete statistika eksperdirühma ja selle alarühmade tegevuses osalemisega seotud reisi- ja elamiskulud vastavalt komisjonis kehtivatele eeskirjadele ja nende summade piires, mis on komisjoni talitustele iga-aastase vahendite eraldamise korra kohaselt selleks otstarbeks eraldatud.
            
         
         
            Brüssel, 11. august 2021.
            
               
                  Komisjoni nimel
               
               
                  komisjoni liige
               
               Paolo GENTILONI
            
         
         
            (1)  Nõukogu 30. aprilli 2021. aasta määrus (EL, Euratom) 2021/770, mis käsitleb ringlusse võtmata plastpakendijäätmetel põhinevate omavahendite arvutamist, nimetatud omavahendite kättesaadavaks tegemise meetodeid ja menetlusi, rahavajaduste rahuldamise meetmeid ning kogurahvatulul põhinevate omavahendite teatavaid aspekte (ELT L 165, 11.5.2021, lk 15).
         
            (2)  Euroopa Parlamendi ja nõukogu 23. oktoobri 2018. aasta määrus (EL) 2018/1725, mis käsitleb füüsiliste isikute kaitset isikuandmete töötlemisel liidu institutsioonides, organites ja asutustes ning isikuandmete vaba liikumist, ning millega tunnistatakse kehtetuks määrus (EÜ) nr 45/2001 ja otsus nr 1247/2002/EÜ (ELT L 295, 21.11.2018, lk 39).
         
            (3)  Euroopa Parlamendi ja nõukogu 20. detsembri 1994. aasta direktiiv 94/62/EÜ pakendite ja pakendijäätmete kohta (EÜT L 365, 31.12.1994, lk 10).
         
            (4)  Komisjoni 30. mai 2016. aasta otsus C(2016) 3301, millega kehtestatakse horisontaalsed eeskirjad komisjoni eksperdirühmade loomiseks ja toimimiseks.
         
            (5)  Vt horisontaalsete eeskirjade artikli 13 lõige 1.
         
            (6)  Komisjoni 13. märtsi 2015. aasta otsus (EL, Euratom) 2015/443 komisjoni julgeoleku kohta (ELT L 72, 17.3.2015, lk 41).
         
            (7)  Komisjoni 13. märtsi 2015. aasta otsus (EL, Euratom) 2015/444 ELi salastatud teabe kaitseks vajalike julgeolekunormide kohta (ELT L 72, 17.3.2015, lk 53).
         
            (8)  Euroopa Parlamendi ja nõukogu 30. mai 2001. aasta määrus (EÜ) nr 1049/2001 üldsuse juurdepääsu kohta Euroopa Parlamendi, nõukogu ja komisjoni dokumentidele (EÜT L 145, 31.5.2001, lk 43). Need erandid on ette nähtud avaliku julgeoleku, sõjaliste küsimuste, rahvusvaheliste suhete, finants-, raha- või majanduspoliitika, isikute eraelu puutumatuse ja isikupuutumatuse, kaubandushuvide, kohtumenetluse ja õigusnõustamise, kontrollimiste/uurimiste/auditite ja institutsioonide otsustamisprotsessi kaitseks.